  Виталий Пронин  Пугачёвоын пуштылонъёс дыръя улон интызэс ыштэмъёслы таяз арняе сётъялозы сертификатъёс. Соос чотын секыт югдуре шедем 113 семья басьтыны быгатоз квартира. Таӵе ивор сётӥзы министръёс но Пичи Пурга районысь кивалтӥсьёс Удмуртиысь Правительстволэн Тӧроезлы Юрий Питкевичлы. Уго адямиосты липеттэк уд возьы - ульчаын сӥзьыл вуиз ни. Озьы ке но вань мукетыз но ӟеч ивор - эстӥськон вакыт кутсконлы Пугачёвоын ужаны ӧдъялоз котельной - чакламъя 15-тӥ сентябре юртъёсы шуныт вуоз ни.Озьы ке но та толэзьлы валтӥсез ужпум - улон коркаосты тупатъяса вуттоно. Туннэлы 3 сюрс 232 юрт пӧлысь дась ог 80 процентэз. Таӵе ужан радлык уг кельшы калыклы но, кивалтӥсьёслы но.Лэсьтӥськонъя, архитектурая но улон инты политикая министерстволэн лыдпусъёсызъя коркаосты тупатъян бордын тырше 526 мурт, социальной объектъёсты выльдонэ пыриське 141 лэсьтӥськись. Нялтас вераса, июне зуркам школаос, нылпи садъёс, больницаос, клубъёс 39 вал. Али выльдэмын ни 31-ез.Та дыре ик 22 комиссия эскере на юртъеръёсты. Палэнэ кельтэмын ӧвӧл выль ӝутӥськись юртъёс, сад-бакчаосысь коркаос. Али дасямын ни юрттэт висъянъя 3 сюрс 769 акт. Соосъя тырыны чакламын 78 миллион манет. Озьы котькуд актъя  висъяно коньдонлэн шоро-куспо быдӟалаез ог 20 сюрс манет луэ. Зэм, кинлы ке, оло, тросгес тыриськоз, соку мукетъёсызлы ӧжытгес вуоз. Жаль, таӵе секыт югдурын но чиновникъёс огшоры калыклэн адӟонэз вылын шыръяны выро. Нош нырысь-валысь оскытӥзы вал, компенсацилэн быдӟалаез 50-100 сюрс манет луоз шуыса.Елена Скворцова.  